[dc]મો[/dc]રારીબાપુ સાથેનો પ્રવાસ હંમેશને માટે યાદગાર બની રહેતો હોય છે. યાત્રા ક્યારે જાત્રામાં ફેરવાઈ જાય તેનો ખ્યાલ પાછળથી આવે છે. ગત ફેબ્રુઆરીની એક અચાનક મળેલી સંધ્યા મારા માટે જાત્રા બની રહી. તે દિવસની યાદ માનસપટ પર જાણે કાયમ માટે અંકિત થઇ ગઈ. સવારે માતા ઉમિયાના ધામ સિદસર જવાનું હતું અને બપોરે ત્યાંથી મોડાસા. સાંજે એક એવા ગામે જઈ પહોચ્યાં, જેની મીઠી યાદ આજેય મનને ભરી દે છે.